Document ID: 31993R1718

ΚΑΝΟΝΙΣΜΟΣ (ΕΟΚ) αριθ. 1718/93 ΤΗΣ ΕΠΙΤΡΟΠΗΣ της 30ής Ιουνίου 1993 σχετικά με το γενεσιουργό αίτιο των γεωργικών ισοτιμιών που θα χρησιμοποιηθούν στον τομέα των σπόρων προς σπορά
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3813/92 του Συμβουλίου της 28ης Δεκεμβρίου 1992 για τη λογιστική μονάδα και τις ισοτιμίες που θα εφαρμοσθούν στο πλαίσιο της κοινής γεωργικής πολιτικής (1), και ιδίως το άρθρο 6 παράγραφος 2,
Εκτιμώντας:
ότι η ενίσχυση που καθιερώθηκε από το άρθρο 3 του κανονισμού (ΕΟΚ) αριθ. 2358/71 του Συμβουλίου της 26ης Οκτωβρίου 1971 περί κοινής οργανώσεως της αγοράς στον τομέα των σπόρων προς σπορά (2), όπως τροποποιήθηκε τελευταία από τον κανονισμό (ΕΟΚ) αριθ. 3695/92 (3), μπορεί να χορηγηθεί για τα προϊόντα που αναφέρονται στο παράρτημα του εν λόγω κανονισμού-
ότι ο κανονισμός (ΕΟΚ) αριθ. 1546/75 της Επιτροπής της 18ης Ιουνίου 1975 για τον καθορισμό του γενεσιουργού αιτίου του δικαιώματος στην ενίσχυση για τους σπόρους προς σπορά (4), όπως τροποποιήθηκε από τον κανονισμό (ΕΟΚ) αριθ. 2811/86 (5), καθορίζει το γενεσιουργό αίτιο της γεωργικής ισοτιμίας με βάση κριτήρια και νομικές διατάξεις που έχουν τροποποιηθεί σημαντικά στο πλαίσιο του νέου αγρονομισματικού καθεστώτος που καθιερώθηκε από τον κανονισμό (ΕΟΚ) αριθ. 3813/92- ότι, σύμφωνα με τις νέες διατάξεις, το γεγονός με το οποίο επιτυγχάνεται ο οικονομικός στόχος επέρχεται την 1η Αυγούστου κάθε περιόδου εμπορίας- ότι η ημερομηνία αυτή είναι, συνεπώς, εκείνη του γενεσιουργού αιτίου και της γεωργικής ισοτιμίας που θα εφαρμοστεί για την ενίσχυση στους παραγωγούς των σπόρων προς σπορά-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σπόρων προς Σπορά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η ισοτιμία που θα εφαρμοστεί για την ενίσχυση που προβλέπεται στο άρθρο 3 του κανονισμού (ΕΟΚ) αριθ. 2358/71 είναι η γεωργική ισοτιμία που θα ισχύει την 1η Αυγούστου της περιόδου για την οποία οφείλεται η ενίσχυση.
Άρθρο 2
Ο κανονισμός (ΕΟΚ) αριθ. 1546/75 καταργείται.
Άρθρο 3
Ο παρών κανονισμός αρχίζει να ισχύει την 1η Ιουλίου 1993.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Ιουνίου 1993.

Labels: 19
6